Σμας Πάρκερ

Ο Ουίλιαμ Χένρι («Σμας») Πάρκερ (William "Smush" Parker) (Μπρούκλιν, 1 Ιουνίου 1981), είναι Αμερικάνος πρώην επαγγελματίας καλαθοσφαιριστής. Έχει ύψος 1,93 μέτρα και αγωνιζόταν στη θέση του πόιντ γκαρντ.

Καριέρα
Ο Πάρκερ ξεκίνησε να παίζει μπάσκετ στην ομάδα του λυκείου Newtown High School στο Έλμχαρστ του Κουίνς και στη συνέχεια σπούδασε στο πανεπιστήμιο του Νότιου Άϊνταχο, πριν μεταγραφεί στο πανεπιστήμιο του Φόρνταμ.

Το 2002, υπέγραψε στους Κλίβελαντ Καβαλίερς, με τους οποίους αγωνίστηκε ως αναπληρωματικός στα περισσότερα από τα 66 παιχνίδια που συμμετείχε, με 6,2 πόντους και 2,5 ασίστ ανά αγώνα. Την επόμενη σεζόν, συμφώνησε με την ομάδα του Άρη Θεσσαλονίκης, παίζοντας σε δεκαπέντε αγώνες του ελληνικού πρωταθλήματος με μέσους όρους 14,7 πόντων, 5,6 ασίστ, 2,9 ριμπάουντ και 1,7 κλεψιμάτων. Με τους «κίτρινους» κατέκτησε το κύπελλο Ελλάδος, κερδίζοντας τον Ολυμπιακό στον τελικό με 73-70.

Το καλοκαίρι του 2004, υπέγραψε στους Ντιτρόιτ Πίστονς, με τους οποίους έπαιξε σε έντεκα αγώνες, πριν συνεχίσει στους Φλόριντα Φλέιμ για το NBDL. Ολοκλήρωσε τη χρονιά με τους Φοίνιξ Σανς, ενώ το καλοκαίρι του 2005 συμφώνησε με τους Λος Άντζελες Λέικερς. Στους Λέικερς παρέμεινε για δύο σεζόν, όντας βασικός πλέι μέικερ με μέσους όρους 11,3 πόντων, 3,2 ασίστ και 2,9 ριμπάουντ.

Στις 26 Ιουλίου 2007 υπέγραψε στους Μαϊάμι Χιτ, όπου αγωνίστηκε σε εννέα παιχνίδια με 4,8 πόντους και 2,1 ριμπάουντ ανά αγώνα. Το Νοέμβριο του ίδιου έτους, ο Πάρκερ διαπληκτίστηκε με έναν υπάλληλο πάρκινγκ και οι Χιτ τον έθεσαν σε άδεια μετά πληρωμής μέχρι να εξετάσουν το θέμα. Τον Μάρτιο του 2008, αφέθηκε ελεύθερος από την ομάδα του Μαϊάμι και υπέγραψε στους Λος Άντζελες Κλίπερς. Αφέθηκε ελεύθερος από τους Κλίπερς, για να υπογράψει στους Ντένβερ Νάγκετς, από τους οποίους όμως έμεινε ελεύθερος πριν ξεκινήσει η κανονική σεζόν του NBA. Τη σεζόν 2008-09, αγωνίστηκε στους Ρίο Γκράντε Βάλεϊ Βάιπερς από το NBDL και τον Ιανουάριο του 2009 εντάχθηκε στους Γκουάνγκντογκ Σάουδερν Τάιγκερς από την Κίνα.

Τον Σεπτέμβριο του 2010, συμφώνησε με τη Σπαρτάκ Αγίας Πετρούπολης και τέσσερις μήνες αργότερα υπέγραψε στον Ηρακλή Θεσσαλονίκης, χωρίς όμως να καταφέρει να βοηθήσει την ομάδα να παραμείνει στη μεγάλη κατηγορία.

Συνέχισε την καριέρα του στην Πετροκίμι Μπαντάρ Ιμάμ από το Ιράν, τους Γκουαρος ντε Λάρα από τη Βενεζουέλα και τους Indios SFM από τη Δομινικανή Δημοκρατία. Τον Δεκέμβριο του 2012, συμφώνησε με την κροατική Τσιμπόνα Ζάγκρεμπ, αλλά αφέθηκε ελεύθερος μετά από μόλις πέντε αγώνες για την Αδριατική Λίγκα. Τον Μάρτιο του 2013, επέστρεψε στην Ελλάδα και την ομάδα του Περιστερίου, πριν συνεχίσει και πάλι στους Γκουαρος ντε Λάρα, αποχωρώντας τον Μάρτιο του 2014.

Τον Φεβρουάριο του 2015, υπέγραψε στους Μον-Άλτιους Μάντιμος Φάλκονς από τη Μογγολία και μερικούς μήνες αργότερα μετακόμισε στην Τυνησία και την Ετουάλ Σπορτίφ ντε Ραντέ. Αγωνίστηκε το 2016 στη Μαγκρέμπ Ντε Φε από το Μαρόκο. Έκλεισε την καριέρα του το 2018 και αφού είχε περάσει ένα χρόνο στην Αλμπάνι Πατρούνς.

Τίτλοι

Συλλογικοί

Άρης Θεσσαλονίκης 

 Κύπελλο Ελλάδας: (2004)

Ατομικοί 

 Πρώτος σκόρερ τελικού Κυπέλλου Ελλάδας: (2004)

Παραπομπές

Πηγές 
 Smush Parker Stats, Bio - ESPN - ESPN.com
 Smush Parker NBA Stats | Basketball-Reference.com 
 NBA Players: Smush Parker Profile and Basic Stats

Καλαθοσφαιριστές Άρη
Καλαθοσφαιριστές Κλίβελαντ Καβαλίερς‎
Καλαθοσφαιριστές Ντιτρόιτ Πίστονς
Καλαθοσφαιριστές Φοίνιξ Σανς
Καλαθοσφαιριστές Λος Άντζελες Λέικερς
Καλαθοσφαιριστές Μαϊάμι Χιτ
Καλαθοσφαιριστές Λος Άντζελες Κλίπερς
Καλαθοσφαιριστές Σπαρτάκ Αγίας Πετρούπολης‎
Καλαθοσφαιριστές Ηρακλή
Καλαθοσφαιριστές βενεζουελάνικων συλλόγων‎
Καλαθοσφαιριστές Τσιμπόνα Ζάγκρεμπ‎
Καλαθοσφαιριστές Περιστερίου
Καλαθοσφαιριστές τυνησιακών συλλόγων‎
Καλαθοσφαιριστές Φλόριντα Φλέιμ
Καλαθοσφαιριστές Ρίο Γκράντε Βάλλεϋ Βάιπερς
Καλαθοσφαιριστές του NBA
Καλαθοσφαιριστές κινεζικών συλλόγων‎
Καλαθοσφαιριστές ελληνικών συλλόγων
Καλαθοσφαιριστές ιρανικών συλλόγων